CELEX: 62013TN0483
Language: sk
Date: 2013-09-10 00:00:00
Title: Vec T-483/13: Žaloba podaná 10. septembra 2013 — Oikonomopoulos/Komisia

23.11.2013   
            
            
               SK
            
            
               Úradný vestník Európskej únie
            
            
               C 344/59
            
         Žaloba podaná 10. septembra 2013 — Oikonomopoulos/Komisia
   (Vec T-483/13)
   2013/C 344/108
   Jazyk konania: angličtina
   
      Účastníci konania
   
   
      Žalobca: Athanassios Oikonomopoulos (Atény, Grécko) (v zastúpení: N. Korogiannakis a I. Zarzoura, advokáti)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               priznal náhradu škody,
            
         
               —
            
            
               určil, že séria úkonov a opatrení OLAF z právneho hľadiska neexistuje a je neprípustná ako dôkaz.
            
         
      Dôvody a hlavné tvrdenia
   
   Na podporu svojej žaloby žalobca uvádza tri žalobné dôvody.
   
               1.
            
            
               Prvý žalobný dôvod je založený na údajnom zneužití právomocí OLAF, keďže nebol oprávnený na vyšetrovanie v súvislosti so zmluvnými vzťahmi medzi Komisiou a treťou osobou a v príslušnom vyšetrovaní konal ultra vires, pričom porušil viacero ustanovení príslušného rámca, ako je nariadenie Rady č. 2185/96 (1) a nariadenie č. 1073/1999 (2).
            
         
               2.
            
            
               Druhý žalobný dôvod je založený na porušení nariadenia č. 45/2001 (3) o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov, porušení článku 8 nariadenia č. 1073/1999, porušení povinnosti zachovávať dôvernosť, porušení práva na súkromie, porušení zásady riadnej správy vecí verejných, keďže OLAF a rôzne GR Komisie konali protiprávne pri spracovaní osobných údajov žalobcu a poskytovali takéto osobné údaje v rámci Komisie aj tretím osobám.
            
         
               3.
            
            
               Tretí žalobný dôvod je založený na porušení práva na obhajobu, keďže žalobca má veľmi obmedzené informácie o skutočnostiach, ktoré sa ho týkajú v súvislosti s predmetným vyšetrovaním a v dôsledku toho nemá príležitosť brániť sa proti prípadným obvineniam.
            
         
      (1)  Nariadenie Rady (EURATOM, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, s. 2; Mim. vyd. 09/001, s. 303).
   
      (2)  Nariadenie (ES) č. 1073/1999 Európskeho parlamentu a Rady z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (Ú. v. ES L 136, s. 1; Mim. vyd. 01/003, s. 91).
   
      (3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. ES L 8, s. 1; Mim. vyd. 13/026, s. 102).